text: La professora del Departament de Traducció i Ciències del Llenguatge i, fins al mes de juny de 2021, vicerectora per a la Direcció de Projectes per a la Docència de la UPF, substituirà Josep Ribas en el càrrec.
  Cristina Gelpí, professora del Departament de Traducció i Ciències del Llenguatge de la UPF ha estat nomenada pel Govern com a secretària general del Consell Interuniversitari de Catalunya (CIC), del Departament de Recerca i Universitats.
  El CIC és l'òrgan de coordinació del sistema universitari català i de consulta i assessorament del Govern de la Generalitat en matèria d'universitats. Creat el 1977, des del 2003 està regulat per la Llei d'Universitats de Catalunya, que el configura com a un instrument actiu de coordinació i gestió en temes clau, per a tot el sistema universitari i per al Govern de Catalunya.
  Cristina Gelpí és doctora en Filologia Catalana (1997) i llicenciada en Dret (2007). És professora agregada del Departament de Traducció i Ciències del Llenguatge. Des de la seva incorporació a la UPF (1993) ha impartit docència en matèries relacionades amb la lexicografia i la traducció jurídica, a la Facultat de Traducció i Ciències del Llenguatge. Dedica la seva recerca a la jurilingüística. Ha treballat en la interacció entre el dret, la traducció i la lexicografia, i més concretament en l'avaluació de diccionaris i en el tractament de l'equivalència en traducció jurídica. Forma part del grup de recerca consolidat de Traducció (GEDIT) i de l'LSC-UPF Actua, centre d'estudis de la llengua de signes catalana de la UPF.
  Ha ocupat diversos càrrecs de gestió a la UPF. Ha estat vicerectora per a la Direcció de Projectes per a la Docència (2017-2021); degana de la Facultat de Traducció i Interpretació (2010-2013), on també ha estat cap d'estudis (2004-2007) i secretària acadèmica (2009-2010). També ha estat sotsdirectora del Departament de Traducció i Ciències del Llenguatge (2015).